CELEX: 32021D1111(01)
Language: el
Date: 2021-10-27 00:00:00
Title: Αποφαση τησ Επιτροπησ της 27ης Οκτωβρίου 2021 για τη σύσταση της ομάδας εμπειρογνωμόνων «πλατφόρμα για την αναπηρία» 2021/C 457 I/01

11.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  CI 457/1
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 27ης Οκτωβρίου 2021
         για τη σύσταση της ομάδας εμπειρογνωμόνων «πλατφόρμα για την αναπηρία»
         (2021/C 457 I/01)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 10 της Συνθήκης για τη λειτουργία της Ευρωπαϊκής Ένωσης, κατά τον καθορισμό και την εφαρμογή των πολιτικών και των δράσεών της, η Ένωση επιδιώκει να καταπολεμήσει κάθε διάκριση, συμπεριλαμβανομένων των διακρίσεων λόγω αναπηρίας. Σύμφωνα με το άρθρο 19, το Συμβούλιο, αποφασίζοντας ομόφωνα, σύμφωνα με ειδική νομοθετική διαδικασία, και μετά την έγκριση του Ευρωπαϊκού Κοινοβουλίου, μπορεί να αναλάβει δράση για την καταπολέμηση των διακρίσεων λόγω φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού.
                  
               
                     (2)
                  
                  
                     Η σύμβαση των Ηνωμένων Εθνών για τα δικαιώματα των ατόμων με αναπηρία (στο εξής: σύμβαση) (1) τέθηκε σε ισχύ για την Ένωση στις 23 Ιανουαρίου 2011 και είναι δεσμευτική για τα θεσμικά όργανα της Ένωσης και τα κράτη μέλη της, σύμφωνα με τις αντίστοιχες αρμοδιότητές τους.
                  
               
                     (3)
                  
                  
                     Σύμφωνα με την ανακοίνωση της Επιτροπής με τίτλο «Ένωση ισότητας: στρατηγική για τα δικαιώματα των ατόμων με αναπηρία 2021-2030 (στο εξής: στρατηγική για τα δικαιώματα των ατόμων με αναπηρία) (2), η Επιτροπή πρέπει να προσφύγει στην εμπειρογνωμοσύνη των ειδικών στο πλαίσιο συμβουλευτικού οργάνου με την ονομασία «πλατφόρμα για την αναπηρία».
                  
               
                     (4)
                  
                  
                     Ως εκ τούτου, είναι αναγκαίο να συσταθεί ομάδα εμπειρογνωμόνων στον τομέα της αναπηρίας και να καθοριστούν τα καθήκοντα και η δομή της, σύμφωνα με την απόφαση C(2016) 3301 της Επιτροπής (3) (στο εξής: οριζόντιοι κανόνες).
                  
               
                     (5)
                  
                  
                     Η πλατφόρμα για την αναπηρία θα πρέπει να διευκολύνει τη συνεργασία μεταξύ της Επιτροπής και των κρατών μελών κατά την εφαρμογή της στρατηγικής για τα δικαιώματα των ατόμων με αναπηρία και της σύμβασης, με πλήρη σεβασμό των αντίστοιχων αρμοδιοτήτων τους. Θα πρέπει να παρέχει ένα φόρουμ για τη συζήτηση των σχετικών εξελίξεων πολιτικής στον τομέα της αναπηρίας, συμπεριλαμβανομένης της ανταλλαγής ορθών πρακτικών, και να αντικατοπτρίζει την πολυμορφία της αναπηρίας.
                  
               
                     (6)
                  
                  
                     Η πλατφόρμα για την αναπηρία θα πρέπει να απαρτίζεται από υψηλού επιπέδου εκπροσώπους των καθιερωμένων σημείων επαφής στο πλαίσιο των εθνικών διοικήσεων για θέματα που σχετίζονται με την εφαρμογή της σύμβασης. Στις εργασίες της πλατφόρμας για την αναπηρία θα πρέπει επίσης να συμμετέχουν εμπειρογνώμονες από οργανώσεις της κοινωνίας των πολιτών σε επίπεδο ΕΕ οι οποίες εκπροσωπούν άτομα με αναπηρία, άλλες σχετικές οργανώσεις της κοινωνίας των πολιτών, καθώς και από παρόχους υπηρεσιών για άτομα με αναπηρία.
                  
               
                     (7)
                  
                  
                     Είναι σκόπιμο να καθοριστούν κανόνες σχετικά με τη δημοσιοποίηση πληροφοριών από τα μέλη της πλατφόρμας για την αναπηρία.
                  
               
                     (8)
                  
                  
                     Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (4),
                  
               ΑΠΟΦΑΣΙΖΕΙ:
         
            Άρθρο 1
            Αντικείμενο
            Συστήνεται ομάδα εμπειρογνωμόνων για θέματα αναπηρίας με τίτλο «πλατφόρμα για την αναπηρία» (στο εξής: πλατφόρμα).
         
         
            Άρθρο 2
            Καθήκοντα (5)
            
            Τα καθήκοντα της πλατφόρμας είναι:
            
                        α)
                     
                     
                        να στηρίζει τη στρατηγική για τα δικαιώματα των ατόμων με αναπηρία, καθώς και εθνικές στρατηγικές, σχέδια ή πολιτικές για την αναπηρία·
                     
                  
                        β)
                     
                     
                        να διευκολύνει τη συνεργασία μεταξύ της Επιτροπής και των κρατών μελών για θέματα που αφορούν την εφαρμογή της σύμβασης·
                     
                  
                        γ)
                     
                     
                        να επικουρεί την Επιτροπή στην προετοιμασία πρωτοβουλιών πολιτικής ή νομοθετικών προτάσεων στον τομέα της αναπηρίας·
                     
                  
                        δ)
                     
                     
                        να καθιερώσει τη συνεργασία και τον συντονισμό μεταξύ της Επιτροπής, των κρατών μελών και των ενδιαφερόμενων μερών για θέματα που αφορούν την εφαρμογή της νομοθεσίας, των προγραμμάτων και των πολιτικών της Ένωσης στον τομέα της αναπηρίας·
                     
                  
                        ε)
                     
                     
                        να καταστήσει δυνατή την ανταλλαγή εμπειριών και ορθών πρακτικών στον τομέα της αναπηρίας.
                     
                  
         
            Άρθρο 3
            Διαβούλευση
            Η Επιτροπή μπορεί να συμβουλεύεται την πλατφόρμα για κάθε θέμα που αφορά την ανάπτυξη των πολιτικών και της νομοθεσίας της Ένωσης για την εφαρμογή της στρατηγικής για τα δικαιώματα των ατόμων με αναπηρία και της σύμβασης.
         
         
            Άρθρο 4
            Ιδιότητα μέλους
            
               1.   Μέλη είναι οι αρχές των κρατών μελών που έχουν οριστεί ως σημεία επαφής για την εφαρμογή της σύμβασης, καθώς και οργανώσεις της κοινωνίας των πολιτών σε επίπεδο ΕΕ που εκπροσωπούν άτομα με αναπηρία, άλλες σχετικές οργανώσεις της κοινωνίας των πολιτών, καθώς και πάροχοι υπηρεσιών για άτομα με αναπηρία.
            
            
               2.   Τα μέλη ορίζουν τους εκπροσώπους τους (έναν εκπρόσωπο υψηλού επιπέδου και έναν αναπληρωτή εκπρόσωπο το κάθε μέλος) και είναι υπεύθυνα να εξασφαλίζουν ότι οι εκπρόσωποί τους παρέχουν υψηλό επίπεδο εμπειρογνωμοσύνης.
            
            
               3.   Οι οργανώσεις-μέλη που δεν είναι πλέον σε θέση να συμβάλλουν αποτελεσματικά στις διαβουλεύσεις της πλατφόρμας, οι οποίες, κατά τη γνώμη της Γενικής Διεύθυνσης Απασχόλησης, Κοινωνικών Υποθέσεων και Ένταξης της Επιτροπής (στο εξής: ΓΔ EMPL), δεν πληρούν τις προϋποθέσεις του άρθρου 339 της Συνθήκης για τη λειτουργία της Ευρωπαϊκής Ένωσης, ή που έχουν υποβάλει την παραίτησή τους, παύουν να προσκαλούνται σε οποιεσδήποτε συνεδριάσεις της πλατφόρμας και μπορούν να αντικατασταθούν για το υπόλοιπο της θητείας τους.
            
         
         
            Άρθρο 5
            Διαδικασία επιλογής των μελών της πλατφόρμας
            
               1.   Οι αρχές των κρατών μελών διορίζονται με απευθείας πρόσκληση.
            
            
               2.   Η επιλογή των οργανώσεων-μελών της πλατφόρμας που αναφέρονται στο άρθρο 4 παράγραφος 1 διενεργείται μέσω δημόσιας πρόσκλησης υποβολής υποψηφιοτήτων, η οποία δημοσιεύεται στο μητρώο των ομάδων εμπειρογνωμόνων της Επιτροπής και άλλων παρόμοιων οντοτήτων (στο εξής: μητρώο ομάδων εμπειρογνωμόνων). Επιπλέον, η πρόσκληση για την υποβολή υποψηφιοτήτων μπορεί να δημοσιευτεί με άλλα μέσα, όπως, μεταξύ άλλων, σε ειδικούς ιστοτόπους (6). Η πρόσκληση υποβολής υποψηφιοτήτων πρέπει να περιγράφει με σαφήνεια τα κριτήρια επιλογής, μεταξύ άλλων την απαιτούμενη εμπειρογνωμοσύνη και τα συμφέροντα που πρέπει να εκπροσωπούνται σε σχέση με την εργασία που θα εκτελεστεί, καθώς και να προσδιορίζει τη διάρκεια της θητείας. Η ελάχιστη προθεσμία για την υποβολή υποψηφιοτήτων είναι τέσσερις εβδομάδες.
            
            
               3.   Οι οργανώσεις-μέλη διορίζονται από τον Γενικό Διευθυντή της ΓΔ EMPL μεταξύ υποψηφίων με αρμοδιότητα στους τομείς που αναφέρονται στα άρθρα 2 και 3, οι οποίοι ανταποκρίθηκαν στη δημόσια πρόσκληση υποβολής υποψηφιοτήτων. Ασκούν τα καθήκοντά τους έως ότου αντικατασταθούν ή έως τη λήξη της θητείας τους. Η θητεία τους είναι ανανεώσιμη.
            
            
               4.   Η εγγραφή στο Μητρώο Διαφάνειας είναι υποχρεωτική για τον διορισμό των οργανώσεων.
            
         
         
            Άρθρο 6
            Προεδρία
            Η προεδρία της πλατφόρμας ασκείται από εκπρόσωπο της ΓΔ EMPL.
         
         
            Άρθρο 7
            Λειτουργία
            
               1.   Η πλατφόρμα ενεργεί κατόπιν αιτήματος της ΓΔ EMPL, σύμφωνα με τους οριζόντιους κανόνες (7).
            
            
               2.   Οι συνεδριάσεις της πλατφόρμας διεξάγονται, καταρχήν, στις εγκαταστάσεις της Επιτροπής ή διαδικτυακά.
            
            
               3.   Η ΓΔ EMPL παρέχει γραμματειακή υποστήριξη. Οι υπάλληλοι των άλλων υπηρεσιών της Επιτροπής, που ενδιαφέρονται για τις σχετικές εργασίες, μπορούν να προσκληθούν για να συμμετάσχουν στις συνεδριάσεις της πλατφόρμας και των υποομάδων της.
            
            
               4.   Κατόπιν συμφωνίας με τη ΓΔ EMPL, η πλατφόρμα δύναται, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων.
            
            
               5.   Τα πρακτικά της συζήτησης κάθε σημείου της ημερήσιας διάταξης και των γνωμοδοτήσεων της πλατφόρμας είναι ουσιαστικά και πλήρη. Τα πρακτικά συντάσσονται από τη γραμματεία υπό την ευθύνη της προεδρίας.
            
            
               6.   Η πλατφόρμα εγκρίνει τις γνωμοδοτήσεις, τις συστάσεις ή τις εκθέσεις της με συναίνεση. Σε περίπτωση ψηφοφορίας, το αποτέλεσμα αποφασίζεται με απλή πλειοψηφία των μελών. Τα μέλη που καταψήφισαν ή απείχαν έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις έγγραφο στο οποίο συνοψίζεται η αιτιολόγηση της θέσης τους.
            
         
         
            Άρθρο 8
            Υποομάδες
            
               1.   Η ΓΔ EMPL μπορεί να συγκροτεί υποομάδες για την εξέταση ειδικών ζητημάτων βάσει της εντολής που καθορίζεται από τη ΓΔ EMPL. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην πλατφόρμα. Διαλύονται μόλις εκπληρωθεί η αποστολή τους.
            
            
               2.   Τα μέλη των υποομάδων που δεν είναι μέλη της πλατφόρμας επιλέγονται μέσω δημόσιας πρόσκλησης υποβολής υποψηφιοτήτων, σύμφωνα με το άρθρο 5 και τους οριζόντιους κανόνες (8).
            
         
         
            Άρθρο 9
            Προσκεκλημένοι εμπειρογνώμονες
            Η ΓΔ EMPL μπορεί να ζητήσει από εμπειρογνώμονες με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της πλατφόρμας ή των υποομάδων σε ad hoc βάση.
         
         
            Άρθρο 10
            Παρατηρητές
            
               1.   Άτομα που ενεργούν υπό την προσωπική τους ιδιότητα, οργανώσεις της κοινωνίας των πολιτών και δημόσιοι φορείς εκτός των αρχών των κρατών μελών, μεταξύ άλλων από υποψήφιες χώρες και από την Ισλανδία, το Λιχτενστάιν και τη Νορβηγία, μπορούν να λάβουν καθεστώς παρατηρητή, σύμφωνα με τους οριζόντιους κανόνες, κατόπιν άμεσης πρόσκλησης.
            
            
               2.   Οι οργανώσεις και οι δημόσιοι φορείς που έχουν οριστεί ως παρατηρητές ορίζουν τους εκπροσώπους τους.
            
            
               3.   Ο/η πρόεδρος μπορεί να επιτρέψει στους παρατηρητές και στους εκπροσώπους τους να συμμετάσχουν στις συζητήσεις της πλατφόρμας και να παρέχουν εμπειρογνωμοσύνη. Ωστόσο, δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών που παρέχει η πλατφόρμα ή οι υποομάδες της.
            
         
         
            Άρθρο 11
            Διαδικαστικοί κανόνες
            Κατόπιν πρότασης της ΓΔ EMPL και σε συμφωνία μ’ αυτήν, η πλατφόρμα εγκρίνει τον εσωτερικό κανονισμό της με απλή πλειοψηφία των μελών της και με βάση τους συνήθεις διαδικαστικούς κανόνες για τις ομάδες εμπειρογνωμόνων, σύμφωνα με τους οριζόντιους κανόνες (9).
         
         
            Άρθρο 12
            Επαγγελματικό απόρρητο και χειρισμός διαβαθμισμένων πληροφοριών
            Τα μέλη της πλατφόρμας και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, υπόκεινται στην υποχρέωση τήρησης του επαγγελματικού απορρήτου, το οποίο, δυνάμει των Συνθηκών και των κανόνων εφαρμογής τους, εφαρμόζεται σε όλα τα μέλη των θεσμικών οργάνων και στο προσωπικό τους, καθώς και στους κανόνες ασφαλείας της Επιτροπής σχετικά με την προστασία των διαβαθμισμένων πληροφοριών της Ένωσης, που καθορίζονται στις αποφάσεις της Επιτροπής (ΕΕ, Ευρατόμ) 2015/443 (10) και (ΕΕ, Ευρατόμ) 2015/444 (11). Σε περίπτωση μη τήρησης των εν λόγω υποχρεώσεων, η Επιτροπή μπορεί να λάβει όλα τα ενδεδειγμένα μέτρα.
         
         
            Άρθρο 13
            Διαφάνεια (12)
            
            
               1.   Η πλατφόρμα και οι υποομάδες της καταχωρίζονται στο μητρώο ομάδων εμπειρογνωμόνων.
            
            
               2.   Όσον αφορά τη σύνθεση της πλατφόρμας και των υποομάδων της, τα ακόλουθα στοιχεία δημοσιεύονται στο μητρώο ομάδων εμπειρογνωμόνων:
               
                           —
                        
                        
                           τα ονόματα των αρχών των κρατών μελών·
                        
                     
                           —
                        
                        
                           η επωνυμία των οργανώσεων-μελών·
                        
                     
                           —
                        
                        
                           τα ονόματα των παρατηρητών, συμπεριλαμβανομένων των ονομάτων των αρχών των τρίτων χωρών.
                        
                     
            
               3.   Όλα τα σχετικά έγγραφα, συμπεριλαμβανομένων των ημερήσιων διατάξεων, των πρακτικών και των παρατηρήσεων των συμμετεχόντων, διατίθενται είτε στο μητρώο ομάδων εμπειρογνωμόνων είτε μέσω συνδέσμου που παραπέμπει από το μητρώο σε ειδικό ιστότοπο, όπου διατίθενται οι εν λόγω πληροφορίες. Η πρόσβαση σε ειδικούς ιστοτόπους δεν υπόκειται σε διαδικασία καταχώρισης χρήστη ή σε οποιονδήποτε άλλο περιορισμό. Συγκεκριμένα, η ημερήσια διάταξη και τα λοιπά σχετικά έγγραφα αναφοράς δημοσιεύονται σε εύθετο χρόνο πριν από τη συνεδρίαση και ακολουθεί η έγκαιρη δημοσίευση των πρακτικών. Εξαιρέσεις από τη δημοσίευση προβλέπονται μόνον όταν θεωρείται ότι η γνωστοποίηση ενός εγγράφου θα έθιγε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 (13).
            
         
         
            Άρθρο 14
            Έξοδα συνεδριάσεων
            
               1.   Οι συμμετέχοντες στις δραστηριότητες της πλατφόρμας και των υποομάδων της δεν αμείβονται για τις υπηρεσίες που προσφέρουν.
            
            
               2.   Τα έξοδα ταξιδιού και διαμονής των συμμετεχόντων στις δραστηριότητες της πλατφόρμας και των υποομάδων της επιστρέφονται από την Επιτροπή. Η επιστροφή εξόδων πραγματοποιείται σύμφωνα με τις ισχύουσες διατάξεις στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής πόρων.
            
         
         
            Άρθρο 15
            Εφαρμογή
            Η παρούσα απόφαση εφαρμόζεται έως την 31η Δεκεμβρίου 2030.
         
         
            Βρυξέλλες, 27ης Οκτωβρίου 2021
            
               
                  Για την Επιτροπή
               
               Helena DALLI
               
                  Μέλος της Επιτροπής
               
            
         
         
            (1)  ΕΕ L 23 της 27.1.2010, σ. 35.
         
            (2)  COM(2021) 101 final.
         
            (3)  Απόφαση C(2016) 3301 της Επιτροπής της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
         
            (4)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (5)  Ο κατάλογος αυτός μπορεί να προσαρμοστεί ανάλογα με τις ανάγκες, σύμφωνα με τους οριζόντιους κανόνες.
         
            (6)  https://ec.europa.eu/social/main.jsp?catId=1137&langId=el
         
            (7)  Βλ. άρθρο 13 παράγραφος 1 των οριζόντιων κανόνων.
         
            (8)  Βλ. άρθρο 10 και άρθρο 14 παράγραφος 2 των οριζόντιων κανόνων.
         
            (9)  Βλ. άρθρο 17 των οριζόντιων κανόνων.
         
            (10)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
         
            (11)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
         
            (12)  Τα άτομα που δεν επιθυμούν να δημοσιοποιηθούν τα ονόματά τους μπορούν να υποβάλουν αίτηση στην αρμόδια ΓΔ για παρέκκλιση από τον κανόνα αυτόν. Παρέκκλιση χορηγείται όταν δικαιολογείται από επιτακτικούς και νόμιμους λόγους σε σχέση με τη συγκεκριμένη κατάσταση του ατόμου, ιδίως όταν η γνωστοποίηση των ονομάτων των εμπειρογνωμόνων θα μπορούσε να θέσει σε κίνδυνο την ασφάλεια ή την ακεραιότητά τους.
         
            (13)  Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής ή οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων / ελέγχων / λογιστικών ελέγχων και της διαδικασίας λήψης αποφάσεων του θεσμικού οργάνου.